**“Žodį sugalvok, suskaičiuok ir pasportuok“**

Tikslas: išeiti už mokyklos ribų, plėsti aktyvųjį žodyną, gerinti skaičiavimo įgūdžius ir stiprinti savo kūną.

Uždaviniai: vaikai pakartos saugaus elgesio už mokyklos ribų taisykles;

 gebės surasti ir užrašyti automobilių valstybinius numerius;

 sugalvos žodžius (arba sakinį), prasidedančius automobilių numerių raidėmis;

 sudės automobilių numerių skaičius;

 atliks fizinį pratimą tiek kartų, koks yra sudėtų automobilių numerių skaitmenų

 rezultatas.

Ugdomos kompetencijos: pažinimo, komunikavimo, skaičiavimo, sveikos gyvensenos.

Reikiamos priemonės: Kartono lapeliai arba lentelės (A5 dydžio), rašikliai.

Metodai: pasakojimas, aiškinimas, pokalbis, individualus darbas.

Vieta: Vilnius, Lakštingalų g. 8 automobilių stovėjimo aikštelė.

Klasė: 1 klasė, 2 klasė.

Vertinimas: pasibaigus užsiėmimui, vaikai pagiriami, su kiekvienu suplojama rankomis, pasiplojame sau ir klasės draugams.

Užsiėmimo planas:

|  |  |
| --- | --- |
| Užsiėmimo pradžia | Auklėtoja iš anksto numato į kokią automobilių stovėjimo aikštelę ves vaikus. Pasirūpina popieriaus lapais ar lentelėmis, rašymo priemonėmis bei saugos liemenėmis.  |
| Pagrindinė užsiėmimo dalis | Prieš prasidedant užduočiai, dar neišėjus iš klasės, auklėtoja paaiškina turimos atlikti užduoties esmę. Auklėtoja primena vaikams saugaus elgesio už mokyklos ribų taisykles: eiti galima tik šaligatviu, neskubėti, nesistumdyti, gatvę pereiti tik pėsčiųjų perėjoje, prieš tai apsidairius į abi puses. Mokiniai užsivelka saugos liemenes, sustoja į vorelę po 2 ir iškeliaujame už mokyklos ribų. Priėjus prie arčiausiai mokyklos esančios automobilių stovėjimo aikštelės sustojame. Auklėtoja vėl primena užduoties esmę, išdalina kartono lapelius ar lenteles ir rašiklius. Kiekvienas mokinys turi išsirinkti po 3 automobilių valstybinius numerius ir juos užsirašyti į savo lapelius. Kai visi mokiniai įvykdo šią užduotį, vėl visi sustoja po 2 į vorelę ir grįžtame į mokyklos kiemą. Susėdame visi mokyklos lauko klasėje ar pavėsinėje. Vaikai išsiima savo lapelius su užsirašytais automobilių numeriais. Kiekvienas paeiliui skaito automobilių numerių raides, o visi kartu sugalvoja po žodį iš tos raidės pagal pateiktą temą (vardai, augalai, gyvūnai, miestai). Po to sudeda automobilių numerių skaitmenis (jei mintinai skaičiuoti sunku, vaikai turi popieriaus lapeliu, ant kurių gali rašyti skaičiavimo eigą) ir pasako rezultatą. Šis rezultatas bus reikalingas sportinei užduočiai atlikti, pvz. padaryti atitinkamą skaičių pritūpimų, suploti rankomis, apsisukti, pasistiebti ar pašokinėti.Vaikai savo lapeliuose atidžiai seka skaitomus numerius, nei jei numeriai kartojasi – mokiniai juos išbraukia. Užduotį kartojame tol, kol sudalyvauja visi mokiniai. Kad užduotis per greitai neatsibostų, auklėtoja vis kaitalioja užduoties temas, pvz. vienam vaikui pasakyti 3 gėles, kitam 3 berniukų vardus, trečiam 3 pasaulio valstybes ir pan. Keičiamos ir reikiamos atlikti fizinės užduotys: vieną kartą atitinkamą skaičių kartų suplojame, kitą kartą darome pritūpimus, trečiąkart sukamės aplink save ir t.t.Norint pasunkinti užduotį, iš raidžių galima sugalvoti ne pavienius žodžius, o 3 žodžių sakinį. |
| Baigiamoji užsiėmimo dalis | Mokiniai pagiriami už pastangas, pasveikinami su sėkmingai įvykdyta užduotimi, su kiekvienu suplojama delnais, o mokiniai paploja savo klasės draugams ir pasiploja sau bei grįžta į klasę. |

P. S. Galima sugalvoti ir daugiau užduočių su automobilių valstybiniais numeriais: užsirašyti dviejų mašinų numerius ir juos palyginti: kurios raidės ar kokie skaičiai sutampa. Jei aikštelėje rastume automobilį su ne lietuviškais valstybiniais numeriais – palyginti kuo skiriasi nuo lietuviškųjų.